	
	
	
	



(1–4-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 

       (26.10.2026)      Mavzu: “Kelajak kasblari – orzuim sari ilk qadam”

🎯 Mashg‘ulot maqsadi: 
✓Oʻquvchilarni kelajak kasblari bilan sodda va yoshga mos tarzda tanishtirish: bugun ham mavjud va kelajakda yanada rivojlanadigan kasblar (robototexnik, ekolog, kosmonavt, dasturchi, quyosh energetigi, raqamli shifokor) hamda yangi imkoniyatlar bilan bogʻliq kasblar (dron operatori, shahar fermeri, kosmik turizm gidi);
✓ Har bir kasb odamlarga va tabiatga qanday foyda keltirishini kundalik hayotdan misollar orqali tushuntirish;
✓ Texnika insonga yordamchi ekanini, uni yaratish va toʻgʻri ishlatish uchun masʼuliyat esa insonda ekanini sodda tarzda anglatish;
✓Kelajak kasbiga bugundan tayyorlanish (kitob oʻqish, savol berish, qayta urinish, doʻstlar bilan ishlash) haqida tasavvur berish;
✓ Oʻz orzusini erkin ifodalash va boshqalarning orzusini hurmat qilishga oʻrgatish.

📌 Kutilayotgan natijalar: 
✔ Kelajak kasblarini rasmga qarab nomlay olish (1–2-sinf – 3 ta, 3–4-sinf – 9ta).
✔  Har bir kasb egasi nima ish qilishini bitta sodda gap bilan tushuntira olish.
✔  Berilgan muammoga mos kasb egasini tanlay olish.
✔  Bilagʻonning kelajakka bugundan tayyorlanish haqidagi 4 ta maslahatini ayta olish.
✔ Oʻz orzusidagi kasbni rasm yoki ogʻzaki nutq orqali ifodalay olish.

	Kerakli jihozlar

	· Elektron doska yoki rangli chop etilgan rasmlar: “Kim nima bilan ishlaydi?”, “Kelajak shahrining kasb egalari”, “Bilagʻonning 4 ta maslahati”, “Yordam signali”
· Kelajak kasblarining alohida rasmli kartochkalari (doskaga ilish uchun, magnit yoki skotch bilan)
· Doskaga yozilgan tayanch gap: “Bu – ____. U ____.”
· Qoʻngʻiroqcha (“Yordam signali” uchun; boʻlmasa, oʻqituvchi “Diqqat, signal!” deydi)
· “Orzu raketasi” uchun doskadagi raketa rasmi, rangli yopishqoq qogʻozchalar (stikerlar) va rasm chizishga qiynaladigan bolalar uchun kichik tayyor kasb rasmlari
· Ragʻbatlantirish uchun yulduzcha yoki smaylik stikerlar; oʻqituvchi uchun kuzatuv varaqasi (baholash jadvali)
· Rangli qalamlar, flomasterlar



Mashgʻulot ishlanmasi (Asosiy bosqichlar)



	Vaqt
	Bosqich
	Faoliyat mazmuni

	3 daqiqa
	Diqqatni jalb qilish (“Kim nima bilan ishlaydi?”)
	Oʻquvchilar kasb egasini buyumi bilan bogʻlaydi; oxiridagi robot rasmi orqali mavzuga kiriladi.

	12 daqiqa
	“Vaqt mashinasi:
kelajak shahriga
sayohat”
	Oʻquvchilar kelajak kasblari bilan tanishadi: har bir kasb rasm, sodda izoh va kundalik hayotdan misol bilan koʻrsatiladi; kasblar ikki guruhga ajratiladi.


	7 daqiqa
	Hikoya (“Zarina
va robot
Bilagʻon”)
	Oʻqituvchi hikoya oʻqiydi; robot va inson masʼuliyati haqida suhbat; Bilagʻonning 4 ta maslahati harakat bilan takrorlanadi.

	14 daqiqa
	“Yordam signali:
kim yordamga
keladi?”
	Oʻquvchilar muammoga mos kasb egasini topadi va u nima qilishini ogʻzaki aytadi (3–4-sinfda 5 ta vaziyat batafsil, 4 tasi tezkor savol-javob shaklida).

	7 daqiqa
	Yakunlovchi qism
(“Orzu raketasi”)
	Refleksiya: oʻquvchilar orzu qilgan kasbini rasm bilan ifodalaydi; 3–4 nafar oʻquvchi ogʻzaki fikr bildiradi; oʻqituvchi kuzatuv natijalarini qayd etadi.

	2 daqiqa
	Uyga vazifa
	Vazifani qisqa tushuntirish: “Men katta boʻlsam” mavzusida rasm chizish (3–4-sinf: rasm ostiga 2–3 gap yozish).

	45 daqiqa
	Jami
	Mashgʻulot davomiyligi



Mashgʻulotning borishi

   🕓 3 daqiqa | Diqqatni jalb qilish oʻyini (“Kim nima bilan ishlaydi?”)

Oʻqituvchi: Assalomu alaykum, aziz oʻquvchilar! (Elektron doskada “Kim nima bilan ishlaydi?” rasmini koʻrsatadi.) Qarang, bu yerda kasb egalari oʻz buyumlarini yoʻqotib qoʻyishibdi. Keling, ularga yordam beramiz! Har bir kasb egasini oʻz buyumi bilan chiziq orqali bogʻlaymiz.
Oʻquvchilar: Navbat bilan doskaga chiqib, chiziq tortadilar: shifokor – stetoskop, dehqon – traktor, quruvchi – bolgʻa, oshpaz – qozon. (Qolganlar joyida qoʻl koʻtarib, “Ha, toʻgʻri!” deydi. 3–4-sinfda kasb egalarining tasviri qogʻoz bilan yopiladi: oʻquvchilar faqat nomini oʻqib, buyumni topadi.)
Oʻqituvchi: Barakalla! Bu kasblarning hammasini bilasiz. (Robot rasmini koʻrsatadi.) Bu-chi? Robot bilan kim ishlaydi?
Oʻquvchilar: Bilmaymiz... Muhandis! (Taxminlarini aytishadi.)
[bookmark: _GoBack]Oʻqituvchi: Bu kasbning nomini bilish uchun kelajak shahriga sayohat qilamiz! Bugun biz kelajak kasblari bilan tanishamiz.

   🕓 12 daqiqa | “Vaqt mashinasi: Kelajak shahriga sayohat”

Oʻqituvchi: Bolajonlar, xayoliy “vaqt mashinasi”ga oʻtiramiz! Kamarlarni taqing (oʻquvchilar kamar taqish harakatini qiladi), koʻzlarni yuming va birga sanaymiz: oʻn, toʻqqiz, sakkiz... bir – uchdik! (Qoʻllarni yon tomonga yoyib, “uchish” harakatini qiladilar.) Biz kelajak shahriga yetib keldik! Koʻzlarni oching.
Bu shaharda ajoyib kasb egalari yashaydi. Keling, ular bilan tanishamiz!
Oʻqituvchi: (Kasb rasmlarini birin-ketin koʻrsatadi. Har biri uchun avval “Bu kim deb oʻylaysiz?” deb soʻraydi va bolalarning taxminini tinglaydi. Soʻng kasb nomini aytadi, uni sodda izoh va bolalarga tanish hayotiy misol bilan tushuntiradi. Kasb nomi chapak chalib, boʻgʻinlab bir marta takrorlanadi: “Ro-bo-to-tex-nik!” 1–2-sinfda faqat ★ belgili 3 ta kasb tanishtiriladi; 3–4-sinfda barcha 9 tasi.)

1-guruh: Bugun ham bor, kelajakda yanada rivojlanadigan kasblar
Oʻqituvchi: Bu kasb egalari bugun ham ishlayapti, lekin kelajakda ular koʻproq kerak boʻladi va yangi asboblar bilan ishlaydi.


	Kasb
	Sodda izoh
	Hayotdan misol

	★ Robototexnik
	Robotlarni yasaydi, ularga ish oʻrgatadi va tuzatadi.
	Uyni oʻzi tozalaydigan robot-changyutgichni ham robototexniklar yaratgan.

	★ Ekolog
	Tabiatni asraydi: suv, havo va yerni toza saqlash yoʻllarini topadi.
	Chiqindini qogʻoz, plastik va shishaga ajratib tashlashni ekologlar oʻrgatadi.

	★ Kosmonavt
	Raketada kosmosga uchadi, kosmik stansiyada ishlab, Yerni kuzatadi.
	Televizorda raketaning osmonga koʻtarilishini koʻrgansiz – uning ichida
kosmonavtlar boʻladi.

	Dasturchi
	Kompyuter va telefonlar uchun dastur va oʻyinlar yaratadi.
	Telefoningizdagi multfilm va oʻyin ilovalarini dasturchilar yaratgan.

	Quyosh energetigi
	Quyosh nuridan elektr oladigan panellarni oʻrnatadi va kuzatadi.
	Baʼzi uylarning tomida yoki koʻcha chiroqlari ustida koʻk-qora panellar bor – bular quyosh panellari.

	Raqamli shifokor
	Bemorni telefon yoki kompyuter ekrani orqali koʻrib, maslahat beradi.
	Buvingiz shifokor bilan videoqoʻngʻiroq orqali gaplashishi mumkin.



2-guruh: Yangi imkoniyatlar bilan bogʻliq kasblar (3–4-sinf uchun)
Oʻqituvchi: Bu kasblar yangi texnika paydo boʻlgani uchun vujudga kelyapti. Hozircha ularda juda kam odam ishlaydi, lekin kelajakda ular koʻpayishi mumkin.

	Kasb
	Sodda izoh
	Hayotdan misol

	Yangi: Dron operatori
	Uchuvchisiz kichik uchar qurilma – dronni yerdan turib boshqaradi.
	Bayramlarda tepadan suratga
olayotgan dronni koʻrgansiz.
Kelajakda dronlar yordam kerak boʻlgan joyga dori va yuk yetkazishda koʻproq qatnashishi mumkin.

	Yangi: Shahar fermeri
	Bino ichida, maxsus javon va chiroqlar yordamida sabzavot va koʻkat yetishtiradi.
	Deraza tokchasida koʻkat oʻstirganmisiz? Shahar fermeri ham shunday qiladi, faqat juda katta xonalarda.

	Yangi: Kosmik turizm gidi
	Kosmik sayohatga chiqqan odamlarga yoʻl koʻrsatadi va xavfsizlik qoidalarini tushuntiradi.
	Muzeyda sizga hamma narsani tushuntirib beradigan gid kabi, faqat kosmosda. Hozircha kosmosga sayohat juda kam uchraydi, kelajakda koʻpayishi mumkin.



Oʻqituvchi: Endi tekshiramiz: men kasbni koʻrsataman, siz uning nomini birga aytasiz!
Oʻquvchilar: Rasmga qarab kasb nomlarini xor bilan aytadilar; soʻng 2–3 nafar oʻquvchi doskadagi tayanch gap yordamida yakka javob beradi: “Bu – ekolog. U tabiatni asraydi.”
Oʻqituvchi: Barakalla! Siz kelajak shahrining kasb egalari bilan doʻst boʻldingiz. Endi sinfimizga qaytamiz: uch, ikki, bir – qoʻndik! (Oʻquvchilar “qoʻnish” harakatini qilib, oʻtiradi.)

   🕓 8 daqiqa | Ijodiy mashq (“Yaxshi soʻz estafetasi”)

Oʻqituvchi: - Endi har biringizga yurakcha shaklidagi kartochka beraman. Ustozingizga atalgan bitta samimiy jumla yozing, masalan, u sizga nimani oʻrgatgani uchun minnatdorsiz. ( 1-sinf uchun alohida koʻrsatma : yurakcha kartochkaga quyosh, gul yoki ustozining rasmini chizasiz, keyin nuqtalar boʻylab “RAHMAT” soʻzini yozasiz va ogʻzaki ravishda “Men ustozimga rahmat aytaman, chunki...” jumlasini davom ettirasiz.)
Oʻquvchilar: Yurakcha kartochkaga oʻz jumlasini (yoki rasmini) tayyorlaydilar.
Oʻqituvchi: - Endi kartochkalaringizni juftlikda almashtiring. Sherigingizning yozganini oʻqib chiqing va yoqqan boʻlsa, kichik yulduzcha belgisini qoʻying.
Oʻquvchilar: Kartochkalarni juftlikda almashadilar, oʻqiydilar va yulduzcha qoʻyadilar.
Oʻqituvchi: - Endi tayyor yurakchalaringizni “Minnatdorlik pochtasi” qutisiga joylashtiring. Uyda tayyorlagan sheʼringiz yoki tabrik kartochkangiz boʻlsa, uni ham shu qutiga qoʻshing - mashgʻulot oxirida hammasini birga ochamiz!
Oʻquvchilar: Yurakchalarini “Minnatdorlik pochtasi” qutisiga solishadi.

   🕓 7 daqiqa | Hikoya (“Zarina va robot Bilagʻon”)

Oʻqituvchi: (Hikoya qilib beradi.) Bir shaharda Zarina ismli qiziquvchan qiz yashar ekan. U har kuni “Nega?”, “Qanday qilib?” deb savol berar ekan. Kunlarning birida Zarina doʻsti Sardor bilan robotlar koʻrgazmasiga boribdi. U yerda ularni Bilagʻon ismli kichkina robot kutib olibdi: “Salom, doʻstlar! Men tez hisoblay olaman, rasm chiza olaman!”
Sardor soʻrabdi: “Unda kelajakda hamma ishni robotlar qiladimi?”
Bilagʻon chiroqlarini miltillatib, kulibdi: “Yoʻq, doʻstim! Men koʻp ishda yordam bera olaman. Lekin meni odamlar yaratgan, odamlar toʻgʻri ishlatadi va men qilgan ish uchun javobgarlikni ham odamlar oʻz zimmasiga oladi. Kasal bolaning qoʻlidan tutib, unga chin dildan dalda berish esa – insonning ishi.”
Zarina quvonib aytibdi: “Unda men katta boʻlsam, robototexnik boʻlaman va robotlarga yaxshi ishlarni oʻrgataman!” Sardor esa: “Men raqamli shifokor boʻlaman!” debdi.
Bilagʻon ularga toʻrtta maslahat beribdi: “Kitob oʻqing, savol bering, xato qilsangiz – qayta urinib koʻring, doʻstlaringiz bilan birga ishlang! Ana shunda istalgan kasb sizni kutib oladi!”
Oʻquvchilar: Hikoyani diqqat bilan tinglaydilar.
Oʻqituvchi: Zarina va Sardor kim boʻlishni orzu qildi? Robotni kim yaratadi va kim toʻgʻri ishlatadi? (1–2-sinf oʻquvchilari bitta soʻz yoki qisqa gap bilan javob beradi: “Odamlar!”; 3–4-sinf oʻquvchilari fikrini izohlaydi.) Bilagʻon qanday maslahat berdi? Kim eslaydi? (Bolalar aytgan sari doskada maslahat kartochkasini ochib boradi.)
Oʻqituvchi: Endi Bilagʻonning maslahatlarini harakat bilan takrorlaymiz! (Har bir maslahatni bolalar bilan birga aytib, harakatini koʻrsatadi:)
1. Kitob oʻqiyman. (Qoʻllarni kitob kabi ochadi.)
2. Savol beraman. (Qoʻl koʻtaradi.)
3. Xato qilsam, qayta urinaman. (Bilagini bukib, kuchini koʻrsatadi: “Men uddalayman!”)
4. Doʻstlarim bilan birga ishlayman. (Yonidagi doʻsti bilan qoʻl berib koʻrishadi.)

   🕓 14 daqiqa | “Yordam signali: kim yordamga keladi?”

Oʻqituvchi: (Kelajak kasblari kartochkalarini doskaning bir tomoniga ilib qoʻyadi.) Bolajonlar, diqqat! Kelajak shahridan bizga yordam signallari kelyapti! (Qoʻngʻiroqcha chalib yoki “Diqqat, signal!” deb, doskada birinchi muammo rasmini ochadi.) Har bir signalni eshitib, qaysi kasb egasi yordamga kelishini topamiz.
Oʻqituvchi: Birinchi signal: “Yordam bering! Shahrimizdagi daryo ifloslanib qoldi, baliqlar xafa!” Kim yordamga keladi?
Oʻquvchilar: Ekolog! (Bir oʻquvchi doskadagi ekolog kartochkasini koʻrsatadi.)
Oʻqituvchi: Toʻgʻri! Nega aynan ekolog? Ekolog nima qiladi?
Oʻquvchilar: Chunki ekolog tabiatni asraydi. U daryoni tozalaydi, baliqlarni asraydi!
Oʻqituvchi: Barakalla! Ekolog yordamga keldi – daryo tozalandi, baliqlar xursand! Ekolog boʻlish uchun nimani sevish kerak ekan?
Oʻquvchilar: Tabiatni!
Oʻqituvchi: (Qolgan signallarni ham shu tartibda ochadi: avval muammo, keyin “Kim yordamga keladi?” va “U nima qiladi?” savollari.)
1–2-sinfda: faqat ★ belgili 3 ta signal ishlatiladi, har biri batafsil muhokama qilinadi, javobni bir necha oʻquvchi takrorlaydi.
3–4-sinfda: jadvalda “Batafsil” deb belgilangan 5 ta vaziyat yuqoridagidek toʻliq muhokama qilinadi (“Kim? Nega? U nima qiladi?”). “Tezkor” deb belgilangan 4 ta vaziyat esa tezkor savol-javob shaklida oʻtkaziladi: oʻqituvchi signalni oʻqiydi, sinf bir soʻz bilan kasbni aytadi. Vaqt qolsa, faol oʻquvchilar oʻzlari yangi “signal” oʻylab topadi, masalan: “Bogʻimizdagi daraxtlar qurib qoldi!”
Qiynalgan oʻquvchiga: ikki variantli savol beriladi: “Daryoni kim tozalaydi –ekologmi yoki kosmonavtmi?”
Oʻquvchilar: Signallarga ogʻzaki javob beradilar:

	Yordam signali

	Kim yordamga
keladi?
	U nima qiladi?
	3–4-sinfda

	★ Daryo ifloslandi
	★ Ekolog
	Daryoni tozalaydi,baliqlarni asraydi
	Batafsil

	★ Robot buzildi
	★ Robototexnik
	Robotni tuzatadi, unga yangi ish oʻrgatadi
	Batafsil

	★ Kosmik stansiya
buzildi
	★ Kosmonavt
	Kosmik stansiyaga uchib borib, uni tuzatishga yordam beradi
	Tezkor

	Bemor uzoq qishloqda
	Raqamli shifokor
	Bemorni ekran orqali koʻrib, maslahat beradi
	Batafsil

	Qishloqda chiroq
yoʻq
	Quyosh energetigi
	Quyosh panelini oʻrnatib, uyni yoritadi
	Tezkor

	Dastur
ishlamayapti
	Dasturchi
	Kompyuter dasturini tuzatadi
	Tezkor

	YANGI: Togʻdagi
uyga dori kerak
	Dron operatori
	Dronni boshqarib, dorini tez yetkazishga yordam beradi
	Batafsil

	YANGI: Shaharda
bogʻ yoʻq
	Shahar fermeri
	Bino ichida sabzavot va koʻkat yetishtiradi
	Batafsil

	YANGI:
Sayyohlar Oyga
yoʻl bilmaydi
	Kosmik turizm
gidi
	Sayyohlarga yoʻl koʻrsatadi, xavfsizlik qoidalarini tushuntiradi
	Tezkor



Oʻqituvchi: (Toʻgʻri javob bergan oʻquvchilarni ragʻbatlantiradi.) Koʻrdingizmi, har bir kelajak kasbi odamlarga va tabiatga yordam berish uchun kerak ekan. Sizlar ham katta boʻlganda shunday yordamchi boʻlasiz!

   🕓 7 daqiqa | Yakunlovchi qism (“Orzu raketasi”)

Oʻqituvchi: (Doskadagi raketa rasmini koʻrsatadi va har bir oʻquvchiga rangli stiker tarqatadi.) Bolajonlar, raketamiz kelajak sari uchishga tayyor! Uni orzularimiz bilan toʻldiramiz. Stikeringizga orzu qilgan kasbingizning rasmini chizing va raketaga yopishtiring. (1–2-sinf oʻquvchilari faqat rasm chizadi; 3–4-sinf oʻquvchilari kasb nomini ham yozadi. Rasm chizishga qiynalgan oʻquvchi tayyor kichik kasb rasmidan tanlaydi.)

Oʻquvchilar: Stikerlarni raketaga yopishtiradilar. 3–4 nafar ixtiyoriy oʻquvchi teskari sanoq bilan ogʻzaki fikr bildiradi: “3 – Bugun bilib oldimki, kelajakda ekolog, kosmonavt kabi kasblar bor...”, “2 – Menga eng yoqqan kasb – robototexnik...”, “1 – Kelajakka tayyorlanish uchun men kitob oʻqiyman...” Qolganlar fikrini raketadagi rasmi orqali bildiradi; gapirishga majburlanmaydi.
Oʻqituvchi: Uch, ikki, bir – parvoz! (Hamma birga qoʻllarini tepaga koʻtaradi.) Esda tuting: orzuingiz oʻzgarishi mumkin – bu juda tabiiy. Eng muhimi – oʻrganishdan toʻxtamaslik!
Baholash: oʻqituvchi uchun kuzatuv varaqasi
Oʻqituvchi mashg‘ulot davomida oʻquvchilarni kuzatib, har bir koʻrsatkich boʻyicha belgi qoʻyadi: «+» – mustaqil bajardi, «±» – yordam bilan bajardi, «–» – hali qiynaldi. Jadval sinfdagi oʻquvchilar soniga qarab koʻpaytiriladi yoki har bir oʻquvchi uchun alohida yuritiladi. Natijalar keyingi mashg‘ulotlarda kimga qoʻshimcha yordam kerakligini aniqlashga xizmat qiladi.

	Koʻrsatkich
	Qaysi bosqichda
kuzatiladi
	Mustaqil
(+)
	Yordam
bilan (±)
	Qiynaldi
(–)

	1. Kasbni rasmga qarab nomlay oladi
	“Vaqt mashinasi” – tekshiruv qismi
	
	
	

	2. Kasb egasi nima qilishini bir gap bilan tushuntiradi
	“Yordam signali” –
“U nima qiladi?” savoli
	
	
	

	3. Muammoga mos kasbni tanlay oladi
	“Yordam signali”
	
	
	

	4. Fikrlash va hamkorlik: tanlovini izohlaydi, boshqalarni tinglaydi
	Butun mashg‘ulot davomida
	
	
	


  

   🕓 2 daqiqa | Uyga vazifa

Oʻqituvchi: Uyda “Men katta boʻlsam” mavzusida rasm chizing: oʻzingizni orzuingizdagi kasbda tasvirlang. (3–4-sinf oʻquvchilari rasm ostiga bu kasbni nega tanlaganini 2–3 gap bilan yozadi.) Barcha rasmlaringizdan sinfimizda kichik koʻrgazma tashkil qilamiz.
